RO Jurnalul Oficial al Uniunii Europene C 31/7

Raport final al consilierului-auditor (1)

COMP/39.592 – Standard & Poor’s

2012/C 31/04

Proiectul de decizie privind angajamentele în temeiul articolului 9 alineatul (1) din Regulamentul (CE) nr. 1/2003 se referă la Standard & Poor’s, o filială a The McGraw-Hill Companies, Inc. Standard & Poor’s, în calitate de unică agenție de numerotare americană, care se presupune că a abuzat de poziția sa dominantă în sensul articolului 102 din TFUE prin perceperea de taxe abuzive pentru utilizarea numerelor americane de identificare internațională a valorilor mobiliare („coduri ISIN”) în SEE. Codurile ISIN servesc la identificarea valorilor mobiliare și sunt indispensabile pentru o serie de operațiuni, cum ar fi comunicarea interbancară, compensarea și decontarea, custodia, raportarea către autorități și gestionarea datelor de referință.

Cazul împotriva Standard & Poor’s își are originea într-o plângere comună prezentată de Asociația europeană a administratorilor de fonduri (European Fund and Asset Management Agency — „EFAMA”) și alte asociații.

La 6 ianuarie 2009, Comisia a deschis procedura în vederea adoptării unei decizii în temeiul capitolului III din Regulamentul (CE) nr. 1/2003 (2), iar la 13 noiembrie 2009 a adoptat o comunicare privind obiecțiunile. Standard & Poor’s nu a fost de acord cu rezultatele preliminare, însă a prezentat o serie de angajamente la data de 7 aprilie 2011 pentru a răspunde preocupărilor Comisiei în ceea ce privește concurența. Societatea s-a oferit să elimine toate taxele percepute utilizatorilor finali indirecți ai codurilor ISIN americane. În ceea ce privește utilizatorii direcți, Standard & Poor’s s-a angajat să distribuie fișierele ISIN americane separat de alte date cu o valoare adăugată. Prețul inițial al acestui serviciu a fost stabilit la 15 000 USD pe an.

La 14 mai 2011, Comisia a publicat un rezumat al cazului și conținutul esențial al angajamentelor în Jurnalul Oficial al Uniunii Europene în conformitate cu articolul 27 alineatul (4). Totodată, a invitat părțile terțe interesate să își prezinte observațiile. După ce a primit mai multe răspunsuri, în special de la utilizatorii finali, Comisia a informat Standard & Poor’s cu privire la observațiile primite. Luând în considerare aceste observații, societatea a prezentat, în septembrie 2011, o versiune finală a angajamentelor revizuite.

După ce Comisia a informat reclamanții cu privire la angajamentele revizuite, aceștia și-au retras plângerea.

Comisia a ajuns acum la concluzia că, fără a se aduce atingere articolului 9 alineatul (2), procedura ar trebui închisă.

Nu am primit întrebări sau observații în legătură cu acest caz nici de la Standard & Poor’s, nici de la părți terțe.

Consider că, în cazul de față, s-a respectat dreptul părților de a fi audiate.

Bruxelles, 26 octombrie 2011. Michael ALBERS

(1) În conformitate cu articolele 16 și 17 din Decizia 2011/695/UE a președintelui Comisiei Europene din 13 octombrie 2011 privind funcția și mandatul consilierilor-auditori în anumite proceduri în domeniul concurenței – JO L 275, 20.10.2011, p. 29.

(2) În continuare, toate articolele la care se face referire fac parte din Regulamentul (CE) nr. 1/2003.